Turist Irlandiż tilef ħajtu traġikament waqt li kien qed jgħum fil-Bajja tar-Riviera Martinique, f’Għajn Tuffieħa. L-inċident seħħ quddiem martu u bintu u  għexieren ta’ turisti u Maltin li kienu qed iqattgħu ftit ħin ħdejn il-baħar, f’ġurnata kkaratterizzata minn riħ u baħar qawwi.  Nies fuq il-post qalu lil tvm.com.mt li nfermiera li kienet fil-bajja ippruvat tagħti l-ewwel għajnuna  sakemm l-Irlandiz ittella’ mix-xatt b’helikopter. Kienu għall-ħabta ta’ nofsinhar meta inkiser il-ħoss tal-baħar imqalleb u riħ qawwi bl-għajjat ta’ tliet tfajliet barranin li lemħu raġel mitluq għal rieħu waqt li kienu qed jgħumu fil-Bajja Riviera Martinique f’Għajn Tuffieħa. Dak il-ħin il-baħar kien qawwi ħafna u fuq il-post kien hemm anki twissijiet dwar il-periklu tal-baħar qawwi għalkemm sa’ issa għad m’hemmx is-servizz tal-gwardji tal-kosta u tal-bandiera li jindikaw il-livell ta’ periklu.